ליגת העל בכדורגל: מכבי ת"א והפועל ת"א נפרדו בתיקו 2-2 בדרבי - ספורט - הארץ
ליגת העל בכדורגל: מכבי ת"א והפועל ת"א נפרדו בתיקו 2-2 בדרבי
הפועל ת"א היתה קרובה דקה מאיבוד האליפות אך שער בדקה ה-90 קבע שוויון בדרבי. נקודה של חיפה ביום ב' - והיא אלופה
14.05.2011 21:45 עודכן ב: 11.09.2011 17:03
מכבי חיפה היתה קרובה כדי דקה מזכיה באליפות המדינה בכדורגל כבר הערב (שבת) אך שער דרמטי של בן שהר בדקה ה-90 קבע שוויון בדרבי תל אביבי מצוין והעניק לאוהדים האדומים שביב זעיר של תקוה להמשך.
החיפאים, שכבר פתחו ודאי את בקבוקי השמפניה, צריכים להשיג נקודה אחת בלבד במשחקם ביום שני נגד קרית שמונה, כדי להפוך את היוצרות מהשנה שעברה ולקחת את תואר האלופה מחניכיו של גוטמן שפישלו שוב.
דווקא הפועל תל אביב שנחשבה לווינרית מבין שתי המוליכות כשלה היום, בפעם השלישית ברציפות, ודווקא בשלבי העונה המכריעים ביותר. האדומים ידעו כי הם חייבים לנצח, עלו ליתרון מוקדם בדקה ה-4 אך ספגו שני שערים בשלהי המשחק.
יצחקי ופרנסמן, הערב בבלומפילד. תצלום: ספי מגריזו
האוהדים בצהוב שכבר הריחו ניצחון דרבי ראשון לאחר יותר משלוש שנים, ותיבולו בהריסת סיכויי האליפות של היריבה הגדולה, התאכזבו שוב בדקה האחרונה, אך למרות זאת שתי הנקודות שנטלו מהדאבליסטית יעניקו ככל הנראה את התואר לחיפאים, שיאבדו את האליפות רק אם יפסידו בשני המשחקים שנותרו להם.
בתל אביב יסתפקו כנראה בעיקר בתפילות ושכנוע עצמי כי לפעמים מתרחשים פעמיים, אך ספק אם זה יעבוד.
במשחקים נוסף בפלייאוף העליון מחצה בני יהודה תל אביב את מכבי נתניה 0-4 והתקרבה מאוד להבטחת המקום באירופה בשנה הבאה. חדד (13), מנשה (20), מרינקוביץ' (51) וגלבאן (91) כבשו למנצחים
הפועל תל אביב פתחה את המשחק עם המון מוטיבציה, נחושה להשאיר לעצמה סיכוי קלוש לזכות באליפות ועלתה ליתרון כבר בדקה הרביעית. כדור חופשי של טועמה הגיע לראשו של פרנסמן שנגח בקלות לרשת. בדקה ה-11 פסל השופט, בצדק, שער של שהר שהובקע מעמדת נבדל. לצהובים לקח זמן להיכנס לעניינים ובדקה ה-25 החמיץ בוזגלו מעמדה נוחה הזדמנות להשוות.
יציאה רעה של שטראובר בדקה ה-39 כמעט והסתיימה בספיגה נוספת אך השוער תיקן עם הצלה. בדקה האחרונה הצלה נוספת של שטראובר מבעיטה חופשית של טועמה הורידה את הצהובים להפסקה בפיגור סביר ומינימאלי.
המחצית השנייה נפתחה בקצב נהדר, הזדמנויות לשתי הקבוצות ועוד שער של שהר שנפסל בטענת נבדל - גם הפעם בצדק. משיח גם הוציא לשטראובר כרטיס צהוב למרות שזה הכשיל בבירור את שהר בעימות ישיר והיה ראוי לאדום. חמש דקות מאוחר יותר זהבי חייב היה לסגור את המשחק אך התמהמה והחמיץ בשלומיאליות.
ואז החלה ההצגה של מכבי. קולאוטי, שנכנס כמחליף בדקה ה-62 השווה בדקה ה-71 בנגיחה, לאחר התקפה נהדרת של מלול וישראלביץ'. חמש דקות מאוחר יותר, לוגסי בעט חזק, אניימה הדף היישר לרגליו של של קולאוטי והחלוץ המושמץ השלים צמד גדול שהעלה את חניכיו של איניר ליתרון גדול.
הפועל הנואשת יצאה קדימה והגבהה נפלאה של טועמה בדקה ה-91 מצאה את שהר שנגח מקרוב והשאיר לתל אביבים תקווה, קלושה אמנם, לזכות באליפות אם חיפה תיכשל שוב ברגע האמת, פעמיים.